นายกรัฐมนตรี เปิดปฏิบัติการป้องกันและปราบปรามยาเสพติด เน้นการประสานความร่วมมือ 6 ประเทศลุ่มแม่น้ำโขง สกัดกั้นยาเสพติดตั้งแต่ต้นทาง
นายกรัฐมนตรี เปิดปฏิบัติการป้องกันและปราบปรามยาเสพติด เน้นการประสานความร่วมมือ 6 ประเทศลุ่มแม่น้ำโขง สกัดกั้นยาเสพติดตั้งแต่ต้นทางพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  เปิดปฏิบัติการป้องกันและปราบปรามยาเสพติด ตามนโยบายเร่งด่วนของรัฐบาลปี 2563 เพื่อให้ทุกภาคส่วนร่วมกันแก้ไขปัญหายาเสพติดอย่างเป็นรูปธรรมและเป็นเอกภาพ ภายใต้การบริหารจัดการของผู้ว่าราชการจังหวัดและให้ทุกหน่วยงานยึดหลักกฎหมายอย่างเคร่งครัดในการดำเนินการกับผู้ค้ายาเสพติดทุกระดับและมุ่งลดความต้องการใช้ยาเสพติดโดยเฉพาะกลุ่มเด็กและเยาวชน รวมทั้งสร้างความเข้มแข็งในหมู่บ้านและชุมชนให้ปลอดจากยาเสพติดนอกจากนี้ นายกรัฐมนตรี ยังได้เปิดปฏิบัติการสามเหลี่ยมทองคำ “1511” ซึ่งเป็นข้อตกลงร่วมกันของ 6 ประเทศลุ่มแม่น้ำโขง เพื่อสกัดกั้นเคมีภัณฑ์สารตั้งต้นและยาเสพติดในกรอบเวลาเดียวกัน เริ่มตั้งแต่เดือนธันวาคมเป็นต้นไปและจะมีการประเมินผลงานทุก 3 เดือนนายกรัฐมนตรี กล่าวว่า ทุกคนทราบดีว่าปัญหายาเสพติดในประเทศไทยอยู่ในขั้นร้ายแรง รัฐบาลจึงมีเจตนารมณ์แก้ปัญหาอย่างยั่งยืน ประกาศเป็นวาระแห่งชาติ ที่ต้องป้องกันและปราบปรามตั้งแต่ต้นทางจนถึงปลายทาง โดยเฉพาะแหล่งผลิต สารตั้งต้น การแพร่กระจายมายังพื้นที่ตอนในและการฟื้นฟู โดยการปฏิบัติการต้องยึดตามกฎหมาย ซึ่งรัฐบาลเข้มงวดมานานแล้ว พร้อมยอมรับว่าในไทยมีการลักลอบและใช้เครื่องจักรในการผลิตยา จึงต้องติดตามยุทธวิธีต่างๆ ให้ทัน ด้วยความร่วมมือของทุกคน ช่วยกันวิเคราะห์และหาเป้าหมายให้เหมาะกับบริบทของสังคมไทย พร้อมกันนี้ปฏิเสธไม่ได้ว่าไทยอยู่ในพื้นที่ที่มีการระบาดและมีแหล่งซ่องสุมเสพยาเสพติด จึงต้องประสานความร่วมมือกับประเทศเพื่อนบ้านในการสกัดกั้นด้วย และที่สำคัญต้องเน้นการป้องกันมากกว่าการปราบปรามและการดำเนินการต้องระมัดระวังมากที่สุดทั้งนี้พบว่าผู้ที่เกี่ยวข้องกับยาเสพติดส่วนใหญ่เป็นเด็กและเยาวชน ซึ่งต้องเน้นแก้ปัญหาตรงจุดนี้ เพราะถือเป็นอนาคตของชาติ ส่วนข้าราชการหากพบว่ามีส่วนเกี่ยวข้องกับยาเสพติด ต้องลงโทษทันทีและโทษหนักถึงขั้นออกจากราชการ ขณะเดียวกันขอความร่วมมือประชาชนในการแจ้งเบาะแส โดยเจ้าหน้าที่ต้องคุ้มครองความปลอดภัยให้แก่ผู้แจ้งด้วย